Imtella' Lulju 9, 2020 - Aġġornata 9 Ta' Lulju, 2020 8:45pm Il-COVID-19 u x-xogħol ġew diskussi minn mexxejja minn madwar id-dinja f'summit virtwali organizzat mill-Għaqda Dinjija tax-Xogħol, l-ILO. Fil-fehma tal-kap tal-organizazzjoni, il-pandemija tefgħet id-dinja tax-xogħol fi kriżi bla preċedent. F'messaġġ waqt is-summit, il-Prim Ministru Robert Abela tkellem dwar l-effetti pożittivi li qal kellhom il-miżuri ekonomiċi li daħħal il-gvern tul il-pandemija u saħaq li għal darb'oħra ntwera li l-mudell ta' djalogu soċjali fejn il-vuċi tal-ħaddiema u ta' min iħaddem tingħata importanza hija huwa kruċjali. Il-Prim Ministru Robert Abela silet tliet lezzjonijiet għas-soċjetà globali mill-pandemija. F'diskors lis-summit tal-Ghaqda Dinija tax-Xoghol dwar l-impatt tal-Covid 19 fuq il-ħaddiema u l-ġustizzja soċjali, Dr Abela qal li l-pandemija wriet l-importanza tal-istituzzjonijiet internazzjonali bħal mhi l-Ghaqda Dinija tas-Saħħa. Żied jgħid li t-tieni lezzjoni hi l-importanza li isir użu akbar mit-teknoloġija fid-dinja tax-xogħol li qal jista' jkollha impatt importanti biex jissolvew problemi bħal bidla fil-klima. Il-Prim Ministru qal li l-pandemija wriet ukoll is-siwi tad-djalogu soċjali fejn il-vuċi tal-ħaddiema u ta' min iħaddem tingħata importanza. Sostna li l-pajjiżi bi djalogu soċjali attiv qed imorru ferm aħjar minn pajjiżi oħra. Il-Prim Ministru elenka l-miżuri li ħadet Malta fil-qasam ekonomiku u socjali biex itaffi l-effetti tal-pandemija. Hu qal li bis-saħħa t'hekk Malta rnexxielha tillimita l-impatt fuq l-ekonomija. Dr Abela wera ruħu fiduċjuż li Malta ser toħroġ aktar malajr mill-effetti tal-pandemija. Huwa qal li ta' min iħares x'ġara aktar minn 100 sena ilu f'ċirkustanzi simili. Innota li kien hemm gvernijiet li taw sostenn ekonomiku u oħrajn li mxew b'awsterità' u kien hemm min adotta nazzjonaliżmu ekonomiku u min baqa' miftuħ għal kummerċ u investiment barrani. Il-Prim Ministru stqarr li l-istorja wriet li sehem aktar attiv min-naħa tal-Gvern flimkien ma' orjentament miftuħ kienu s-soluzzjonijiet li ħadmu. Is-summit tal-ILO sar fl-isfond ta' ricerka li uriet li 93 fil-mija tal-ħaddiema fid-dinja qed jiffaċċjaw xi forma ta' impatt fl-impjieg tagħhom minħabba l-pandemija. F'Malta l-impatt skont ċifri tal-NSO inħass minn madwar 62 fil-mija tal-impjegati. Il-kap tal-għaqda dinjija tax-xogħol, Guy Ryder, qal li fiċ-ċirkustanzi wieħed ma jridx iħares lejn is-saħħa jew lejn l-impjiegi weħidhom għax settur jorbot mal-ieħor.